
Zanima me da li je dozvoljeno ući u emotivnu vezu sa kršćankom? Naravno na način da to ne utiče na obavljanje naših islamskih propisa, te apstiniranje od seksualnih odnosa do braka.  

Znam da je bolje sa muslimankom, ali u slučaju da nam se ukaže prilika sa kršćankom a u tom trenutku nemamo neko poznanstvo sa muslimankom ili je ipak zabranjeno.


* 
* 
* 
* 
* 
* 
* 

 
Zenidba kitabijke i ašikovanje sa njom

Alejkumusselam!


Ako se pod ovim pitanjem podrazumijeva šerijatski status ženidbe sa kitabijkom, tj. sa kršćankom i jevrejkom, iako se to ne može razumjeti iz njegovog konteksta, onda bi odgovor bio sljedeći.


Kaže Uzvišeni: “I čestite vjernice su vam dozvoljene, i čedne kćeri onih kojima je data Knjiga prije vas, kad im vjenčane darove njihove dadete s namjerom da se njima oženite, a ne da s njima blud činite i da ih za ljubavnice uzimate“. (El-Maide, 5) Ovim ajetom Uzvišeni je dozvolio muslimanima da žene kitabijke, odnosno kršćanke i jevrejke, po ispravnom mišljenju učenjaka, iako su se učenajci razišli oko tumačenja na koga se misli pod riječima “onih kojima je data Knjiga prije vas“.


Pa kaže dio učenjaka da se to odnosi na Israelćane, tj. Židove, a na čemu je šafijski ***[mezheb](https://pitajucene.com/search/mezheb/questions/ "Pretraži pitanja o mezhebima")***, dok druga skupina učenjaka smatra da se misli samo na zimmije, tj. kitabijke koje žive u muslimanskim zemljama, a ne na kitabijke sa kojima su muslimani u ratu. A Abdullah ibn Omer, radijallahu anhuma, je bio stava da nije dozvoljena ženidba kršćanke.


A ono na čemu je većina učenjaka ovog Ummeta je dozvola ženidbe kitabijke uopćeno pod šartovima spomenutim u ajetu, tj. da ta kitabijka bude čedna, da joj se da mehr, da ženidba ne bude vid prostitucije ili bluda sa ljubavnicom, to jest da bude šerijatski ***[brak](https://pitajucene.com/search/Brak/questions/ "Pretraži pitanja o braku")*** koji ispunjava sve svoje ruknove i šartove. I ovo je bila praksa muslimana od ashaba do dana danas da žene čedne kršćanke i Židovke. S tim da je stav nekih učenjaka koji smatraju da muslimanu koji boravi u kjafirskoj zemlji nije dozvoljeno ili da je ***[mekruh](https://pitajucene.com/search/mekruh/questions/ "Pretraži pitanja o mekruhu")*** i preče da ostavi ženidbu kitabijki zbog negativnih i loših posljedica takvog braka na njegovu djecu i njega samog.


A ako se pod pitanjem misli na ašikovanje i zabavljanje sa kitabijkom kao što se ašikuje sa muslimankom, onda odgovor na ovo pitanje možeš naći u nekoliko pitanja na koja je već odgovoreno a koja se tiču šerijatskog stava o ašikovanju uopćeno, svejedno bila žena muslimanka ili kitabijka. Ve billahi tevfik.


Odgovorio na pitanje: dr.***[Zijad Ljakić](https://pitajucene.com/search/Zijad+Ljaki%C4%87/answers/ "Pretraži odgovore od dr. Zijad Ljakić")***  

Preuzeto sa stranice: <http://www.n-um.com>


